Manasses Aurelianensis episcopus et Willelmus Autissiodorensis Dei gratia episcopi, omnibus presentes litteras inspecturis in Domino salutem. Noveritis nos concessisse domino nostro Ph. regi Francorum illustri, quod nullum hominem vel feminam trahemus in causam super matrimonio contracto secundum formam ecclesie et consuetudinem approbatam, post relaxationem interdicti factam ab archiepiscopo Senonensi, nisi causa esset rationabilis quod accusari posset matrimonium si non fuisset positum interdictum in nostris diocesibus, vel pro quocumque alio facto pertinente ad ecclesie sacramenta facto secundum consuetudinem ecclesie approbatam. Promittimus etiam bona fide quod occasione domini regis nichil faciemus contra canonicos beati Aniani, quod non faceremus si querelam habuissemus contra alium; et quod nullum clericum vel laïcum gravabimus occasione domini regis. In cujus rei memoriam presentes litteras fecimus annotari, et sigilli nostri munimine roborari. Actum apud Meledunum, anno Domini M. CC. duodecimo, mense augusto.